หุ้นสหรัฐฯร่วงแรง
ตลาดหุ้นสหรัฐฯร่วงแรงกังวลเศรษฐกิจจีนและยุโรป ดาวโจนส์ ลดลง 204.57 จุด ขณะที่ราคาน้ำมันดิ่งลงแรงกว่า2ดอลลาร์
7 มี.ค. 2555

ตลาดหุ้นสหรัฐฯร่วงแรงกังวลเศรษฐกิจจีนและยุโรป ดาวโจนส์ ลดลง 204.57 จุด ขณะที่ราคาน้ำมันดิ่งลงแรงกว่า2ดอลลาร์ ความคาดหมายต่อการเติบโตทางเศรษฐกิจที่ไม่สวยงามในจีนและยุโรป ประกอบกับความกังวลรอบใหม่ว่ากรีซอาจดำดิ่งสู่ภาวะผิดนัดชำระหนี้ ส่งผลให้ดาวโจนส์ ดิ่งลงกว่า 200 จุดเมื่อวันอังคาร(6) และวอลล์สตรีท ก็พบกับวันที่เลวร้ายที่สุดในรอบเกือบ 3 เดือน       ดัชนีหุ้นดาวโจนส์ ลดลง 204.57 จุด (1.58 เปอร์เซ็นต์) ปิดที่ 12,758.24 จุด แนสแดค ลดลง 40.16 จุด (1.36 เปอร์เซ็นต์) ปิดที่ 2,910.32 จุด เอสแอนด์พี ลดลง 20.94 จุด (1.53 เปอร์เซ็นต์) ปิดที่ 1,343.36 ขณะที่ราคาน้ำมันดิ่งลงแรงกว่า2ดอลลาร์ จากความตึงเครียดที่ลดลงเล็กน้อยต่อประเด็นนิวเคลียร์อิหร่าน และแนวโน้มทางเศรษฐกิจที่ไม่สดใสนักของจีนกับยุโรป       สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนเมษายน ลดลง 2.02 ดอลลาร์ ปิดที่ 104.70 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.82 ดอลลาร์ ปิดที่ 121.98 ดอลลาร์ต่อบาร์เรล